Diari Oficial de la Generalitat Valenciana


Sumari del DOGV 6391, del 05-11-2010 (2010/11697)

Notificació de la sentència dictada en el judici ordinari número 544/2008.
--------------------------------------------------------------------------

### Dades del document

Número de DOGV
:   6391

Data del DOGV
:   05-11-2010

Secció del DOGV
:   IV. ADMINISTRACIÓ DE JUSTÍCIA

Número del document
:   2010/11192


Organisme emissor
:   Jutjat de Primera Instància i Instrucció Número 2 de Nules

Tipus de document
:   Edicte

Notificació de la sentència dictada en el judici ordinari número 544/2008. [2010/11275]  
Procediment ordinari 000544/2008  
De: Construcciones y Promociones Ximo-Xima, SL.  
Procuradora: María Ángeles D'Amato Martín.  
Contra: Font Pipa, SL.   
Procurador/a: -  
En aquest procediment ordinari seguit a instàncies de Construcciones y Promociones Ximo-Xima, SL, contra Font Pipa, SL, s'ha dictat la sentència que, literalment, és com segueix:  
«Sentència número 000121/2010  
Nules, 13 de setembre de 2010.  
Tomasa Olivas Rubio, jutgessa substituta del Jutjat de Primera Instància i Instrucció número 2 de Nules, he vist aquestes actuacions de judici ordinari sobre reclamació d'una quantitat, seguides davant d'aquest jutjat amb el número 544 de l'any 2008, a instàncies de la mercantil Construcciones y Promociones Ximo-Xima, SL, representada per la procuradora María Ángeles D'Amato Martín i assistida pel lletrat Severino Falcó, contra la mercantil Font Pipa, SL, en situació processal de rebel·lia.  
Antecedents de fet:  
Primer. La procuradora María Ángeles D'Amato Martín, en la representació indicada i per mitjà d'un escrit que per torn de repartiment va correspondre a aquest Jutjat, va presentar demanda de judici ordinari, en la qual després d'adduir els fets i fonaments de dret que estimava pertinents a la seua reclamació, acabava demanant que es dictara sentència "per la qual donant lloc a la demanda, condemne la mercantil Font Pipa, SL, a pagar al meu mandant la suma de trenta-dos mil sis-cents vint euros amb cinquanta-huit cèntims (32.620,58 euros), interessos i costes".  
Segon. Una vegada admesa a tràmit la demanda mitjançant la interlocutòria de 14 de juliol de 2008, es va citar la mercantil demandada, perquè, en el termini de 20 dies comptador des de la data de notificació de la interlocutòria esmentada, es personen en les actuacions i, si pertoca, presenten un escrit de contestació a la demanda. Transcorregut el termini concedit a aquest efecte sense haver verificat la seua personació, a pesar d'haver sigut citades de forma legal, segons resulta de les actuacions, les mercantils demandades van ser declarades en situació processal de rebel·lia mitjançant una provisió de 19 de desembre de 2008.  
Tercer. El 7 de juny de 2010, es va celebrar l'acte de l'audiència prèvia, en el que la part actora, després de ratificar-se en el seu escrit de demanda, va sol·licitar la recepció del plet a prova, proposant, com a únic mitjà de prova que intentava valdre's en defensa de les seues pretensions, documental, consistent que es tingueren per reproduïts els documents adjuntats a l'escrit de demanda esmentat. Respecte d'això, s'ha d'indicar que si bé consta en l'acta d'audiència prèvia que la part actora va sol·licitar l'interrogatori del legal representant de la mercantil demandada, es va informar que si sol·licitava l'interrogatori del demandat la vista havia de continuar, però que si al contrari sol·licita com a única prova la documental, les actuacions queden vistes per a sentència en virtut de l'article 429.8 de la Llei d'Enjudiciament Civil, donant la seua conformitat. A continuació, evacuat el tràmit de conclusions, es va declarar conclòs l'acte i vist per a sentència, en atenció al que disposa l'article 429.8 de la Llei d'Enjudiciament Civil (LEC).  
Quart. Aquestes actuacions han sigut tramitades d'acord amb les normes processals que hi són d'aplicació, havent-se observat el compliment de les prescripcions legals, a excepció de la del termini per a dictar sentència.  
Fonaments de dret:  
Primer. Com ha quedat anteriorment exposat, la part actora, en la seua demanda instauradora del present procediment, exercitava una acció de reclamació d'una quantitat per la qual pretenia la condemna de la mercantil demandada a pagar a l'entitat demandant la suma de trenta-dos mil sis-cents vint euros amb cinquanta-huit cèntims (32.620,58 euros), més interessos i costes, en tant que quantitat a què pujava el valor dels danys i perjudicis per la resolució del contracte de compravenda subscrit entre ambdós en data 18 de febrer de 2008 (annexat a la demanda com a document número 1, quantitat que es desglossa de la manera següent; 32.000 euros entregats a compte del preu de la compravenda, d'acord amb la clàusula segona del referit contracte en què es fa constar "La suma de trenta-dos mil euros com a quantitat a compte, és satisfeta en aquest acte per la part compradora mitjançant l'entrega d'un taló bancari, fotocòpia del qual s'adjunta a aquest document, de la qual cosa la part venedora atorga la més ferma eficaç carta de pagament", més l'import de 591,60 euros, en concepte d'honoraris meritats per la taxació de l'immoble objecte del contracte de compravenda (documents números 8 i 9) i, la quantitat de 29,98 euros, per la remissió de telegrames (documents números 2 i 3).  
Com a fonament de la pretensió descrita, la part actora al·legava l'aplicació dels articles 1.124, 1.254, 1.256 i 1.506 del Codi Civil.  
Segon. Amb caràcter previ a l'examen de l'acció exercitada, cal assenyalar que, en els judici declaratius, la rebel·lia, en tant que situació processal en què es troben les mercantils codemandades, determina l'absència del litigi del litigant concernit, la qual cosa produeix una situació d'incertesa sobre la seua posició jurídica respecte de la pretensió actuada d'advers, la qual, per la seua mateixa naturalesa, no autoritza a dictar automàticament sentència de conformitat amb les peticions de l'actor, sinó que resulta necessari que per part del demandant s'acredite la realitat dels fets que constitueixen el fonament de la seua pretensió. En conseqüència, la situació de rebel·lia processal en què es troba la demandada ens obliga a examinar si dels diferents mitjans de prova practicats en el curs d'aquestes actuacions ha resultat acreditada la concurrència de totes les condicions legal i jurisprudencialment exigides perquè l'acció de reclamació d'una quantitat exercitada puga ser estimada.  
Una vegada establit tot això, així com examinades les actuacions, al parer d'aquest òrgan judicial, pertoca l'estimació íntegra de la demanda, atés que de la prova documental practicada resulta la concurrència de totes les condicions avantdites. D'aquesta manera, tractant-se, segons ha quedat exposat en l'últim incís del paràgraf anterior, d'una acció de reclamació d'una quantitat, d'allò que s'ha efectuat ha de resultar prou acreditada la concurrència dels punts següents: l'existència del deute, el pagament de la qual es reclama, i, si és el cas, la seua litispendència.  
Pel que fa al primer dels elements exposats, aquest òrgan judicial considera provada l'existència de la relació jurídica entre les parts, així com l'obligació de pagament per part de les mercantils codemandades de la quantitat reclamada de trenta-dos mil sis-cents vint euros amb cinquanta-huit euros (32.620,58 euros), en virtut dels documents números 1, 2, 3, 8 i 9 dels annexats a l'escrit de demanda, consistents en el contracte de compravenda de data 18 de febrer de 2008, factura emesa per l'empresa de taxació i l'informe corresponent, així com la remissió de telegrames al demandat, que fan prova plena de l'existència de la indicada obligació de pagament, per quant a aquests els resulta d'aplicació l'eficàcia probatòria que als documents privats atribueix l'article 326 de la Llei d'Enjudiciament Civil, en relació amb l'article 319 del mateix cos legal, atesa la falta d'impugnació de la seua autenticitat per la part a qui perjudiquen, això és, per la mercantil demandada.  
Pel que fa a la segona de les condicions expressades en el paràgraf primer del present fonament jurídic, la seua acreditació és conseqüència de la circumstància que per part de la mercantil demandada no s'ha acreditat el compliment de l'obligació de pagament o la seua extinció per qualsevol altra causa, càrrega amb què estaven gravades ex article 217 de la Llei d'Enjudiciament Civil, en tant que precepte regulador de la denominada teoria de la càrrega de la prova, que implica que, quan el Tribunal considere dubtosos fets dels que depenga la resolució de la causa, desestimarà les pretensions de l'actor o del demandat, depenent de a qui corresponga la càrrega de provar-los. Així, pel fet que la prova de la falta d'exigibilitat o litispendència del deute reclamat correspondria a les mercantils codemandades, d'acord amb el que estableix l'article 217.3 de la Llei d'Enjudiciament Civil, quan disposa que correspon al demandat la càrrega de provar els fets que impedisquen, extingisquen o enerven l'eficàcia jurídica dels fets en els quals l'actor fonamente les seues pretensions, pertoca entendre suficientment provada la falta de compliment per part de la mercantil demandada de l'obligació de pagament de les quantitats degudes.  
Una vegada establit tot això, i resultant d'aplicació el que disposa l'article 1.091 del Codi Civil, segons el qual "les obligacions que naixen dels contractes tenen força de llei entre les parts contractants, i han de complir-se al tenor d'aquests", en relació amb el que preveuen els articles 1.088 i 1.089 del mateix text legal.  
Tercer. Quant a les costes causades en la tramitació d'aquest procediment, resulta d'aplicació el que disposa l'apartat primer de l'article 394 de la Llei d'Enjudiciament Civil i, per tant, seran a càrrec de la mercantil demandada, per haver sigut desestimades totes les seues pretensions, atés que la rebel·lia és considerada una oposició, encara que tàcita, a les pretensions de l'actor.  
Vistos els preceptes legals esmentats i tots altres que hi són aplicables de manera general i pertinent.  
Dispositiva  
Estime de forma íntegra la demanda interposada por la procuradora María Angeles D'Amato Martín, en nom i representació de la mercantil Construcciones y Promociones Ximo Xima, SL, contra la mercantil Font Pipa, SL, en situació processal de rebel·lia, i condemne aquesta última a pagar a la mercantil demandant la quantitat de trenta-dos mil sis-cents vint euros i cinquanta-huit cèntims (32.620,58 euros), més els interessos legals des de la data de interposició de la demanda. Les costes causades en la tramitació d'aquest procediment aniran a càrrec de la part demandada.  
Notifiqueu aquesta sentència a les parts i feu-los saber que contra aquesta es pot interposar un recurs d'apel·lació, que, si pertoca, caldrà preparar davant d'aquest Jutjat dins dels cinc dies següents a aquell en què aquesta siga notificada.  
Porteu l'original al llibre de sentències.  
Aquesta és la meua sentència, de què cal expedir una testimoniança perquè s'incorpore a les actuacions, que pronuncie, mane i firme; Tomasa Olivas Rubio, jutgessa substituta del Jutjat de Primera Instància i Instrucció número 2 de Nules».  
Manera d'impugnació: mitjançant un recurs d'apel·lació davant de l'Audiència Provincial de Castelló (article 455 LECn).  
El recurs s'ha de preparar mitjançant un escrit que cal presentar en aquest Jutjat, dins del termini de cinc dies hàbils comptador des de l'endemà de la notificació, que es limite a esmentar la resolució objecte d'apel·lació, i on es manifeste la voluntat de recórrer-hi, amb la indicació dels pronunciaments que s'impugnen (article 457,2 LECn).  
Forma de constituir el dipòsit: mitjançant un ingrés, en el compte de dipòsits i consignacions obert a nom d'aquest Jutjat i amb destinació a aquest expedient concret, de la quantitat objecte de dipòsit, i s'haurà d'especificar en l'apartat «Concepte» del document d'ingrés que es tracta d'un «Recurs», seguit del codi i tipus concret del recurs de què es tracte, segons es detalla en la taula annexa.  
00 Civil-reposició (25 euros)   
01 Civil-revisió resoluc. secretari judicial (25 euros)  
02 Civil-apel·lació (50 euros).   
03 Civil-queixa (30 euros)  
04 Civil-extraordinari per infracció processal (50 euros)  
05 Civil-rescis. Sentència ferma a instància rebel (50 euros)  
06 Civil-cassació (50 euros)  
Aquesta és la sentència, que pronuncie, mane i firme».  
La sentència anterior ha sigut donada, llegida i publicada per la jutgessa que la va dictar, mentre celebrava audiència pública en el mateix dia de la data. Jo, el secretari judicial, en done fe. Nules, 13 de setembre de 2010.  
I atés que el demandat esmentat, Font Pipa, SL, es troba en parador desconegut, expedisc aquest edicte a fi que li valga de notificació de forma deguda.  
Nules, 8 d'octubre de 2010.- El secretari judicial: Eugenio Martín Sánchez.